ઓસ્કરના મંચ પર ભલે તેની ‘લગાન’ ફિલ્મ એવોર્ડ જીતવામાં સફળ ન થઇ પણ દુનિયાના ફિલ્મકારોને તેણે પરચો બતાવી દીધો કે ભારતીય ફિલ્મ સર્વદા બહેતરીન હોય છે. આમિર અનોખી માટીનો અભિનેતા છે. તેના નિયમો થોડા અટપટા છે પણ એ જ તેની શાનદાર સફળતાનું કારણ બન્યું છે. એટલે જ તો જેમ્સ કેમરુનથી લઇને ટોમ હેન્કસ જેવા ધુરંધરો તેના પર ફિદા છે. આમિરે અભિનયની સાથે સામાજિક પરિવર્તનનું કાર્ય પણ કર્યું છે. ‘સત્યમેવ જયતે’ શો દ્વારા તેણે આજના ભારતની વ્યથા રજૂ કરી હતી. શોના માધ્યમથી તેણે પરિવર્તનનો પ્રયાસ હાથ ધર્યો હતો અને એ સુધારા માટે તેણે જાતને સમર્પિત કરી દીધી. પાણી ફાઉન્ડેશનના માધ્યમથી આ બંદાએ મહારાષ્ટ્રના અનેક ગામડાઓને લીલાંછમ કરી દીધા છે. દુકાળગ્રસ્ત વિસ્તારોમાં પાણીને ખળખળ વહેતું કરવાનું કાર્ય કર્યું છે. તો ફિલ્મોગ્રાફી પણ એવી મજબૂત છે કે એક એક ફિલ્મ પર વાહ વાહ પોકારી જવાય. છેલ્લે આવેલી ‘દંગલ’ ફિલ્મનો કરિશ્મા આપણી સામે છે. તે ભારતની પ્રથમ એવી ફિલ્મ છે જેણે ર000 કરોડનો આંતરરાષ્ટ્રીય બોક્સઓફિસ પર વકરો કર્યો હોય. અમેરિકા અને ચીનમાં આમિરની ખ્યાતિ ખૂબ છે. ચીનમાં તો આમિરનું સ્ટારડમ જેકી ચાન જેવા ધુરંધરની લગોલગ છે. એટલે જ સ્તો ‘દંગલ’ ફિલ્મની કમાણી આ દેશમાં 1300 કરોડને પાર કરી ગઇ હતી.